**Maalaisten talo** on Helsingin Kampissa osoitteessa Simonkatu 6 sijaitseva seitsenkerroksinen liike- ja toimistorakennus, joka valmistui vuonna 1921. Sen ovat suunnitelleet arkkitehtiveljekset Jussi ja Toivo Paatela, ja se edustaa tyyliltään 1920-luvun klassismia. Sen punatiilistä julkisivua koristavat oviaukon yläpuolella kaksi Into Saxelinin graniittiveistosta, jotka esittävät maanviljelijöitä. Naista esittävä veistos kantaa lyhdettä sekä sirppiä, ja mies kylvövakkaa.

Maalaisten talossa sijaitsee *Maaseudun Tulevaisuuden* päätoimitus, tosin vuonna 2021 sanomalehti ilmoitti hajauttavansa toimintansa ympäri Suomea, vaikka toimipiste säilyy edelleen talossa.

Historia
--------

Simonkatu 6:n tontilla sijaitsi aiemmin yksikerroksinen puutalo. Siinä toimi aluksi kapakka, ja vuodesta 1880 eteenpäin kodittomille tarkoitettu Helsingin Vieraskodin ensimmäinen toimipiste, lempinimeltään "Kurjien Kappeli".

Suomen osuustoiminnan isänä pidetty Hannes Gebhard ideoi Maa- ja metsätaloustuottajain Keskusliitolle ja Pellervo-seuralle uutta pääkonttoria, josta tulisi maalaisten oma maamerkki pääkaupungin keskustaan. Lopulta hän teki tonttikaupat Simonkatu 6:sta, josta purettiin vanha puutalo. Arkkitehtiveljekset Jussi ja Toivo Paatela laativat piirrustukset Maalaisten talolle vuonna 1920.

Rakennustyöt sujuivat varsin nopeasti; harjannostajaisia vietettiin neljän kuukauden kuluttua peruskiven muurauksesta, ja Maalaisten talo vihittiin virallisesti käyttöön 1. kesäkuuta 1921. Sitä pidettiin valmistuessaan ympäristöönsä nähden näyttävänä ja suurena, sillä sen ympärillä oli lähinnä matalampia puutaloja.

Maalaisten talon osakkeenomistajina olivat aluksi osuustoiminnalliset keskusliikkeet SOK, Osuuskassojen Keskuslainarahasto, Valio ja Hankkija. Siinä sijaitsi myös Yleisradion ensimmäinen studio 1920-luvulla.

1950-luvulla Maalaisten taloon perustettiin kirjapaino nimeltään Simonpaino. Kirjapainon laajennus tehtiin rakennuksen sisäpihalle arkkitehti Veikko Leisténin piirrustusten mukaan vuonna 1958. Painotoiminta jatkui vuoteen 1979 asti. Leisténin suunnitelmissa myös aiemmin rakennuksen keskellä ollut ajoportti siirrettiin sen laitaan paikkaan, jossa oli aiemmin ollut suuri näyteikkuna.

Rakennusta on peruskorjattu noin 20 vuoden välein. Mittavin remontti tehtiin vuosina 1998–1999.

Galleria
--------

* Tontilla aiemmin sijainnut puutalo, "Kurjien Kappeli" vuonna 1907.Tontilla aiemmin sijainnut puutalo, "Kurjien Kappeli" vuonna 1907.
* Maanviljelijänaista esittävä veistos, Into Saxelin, 1921.Maanviljelijänaista esittävä veistos, Into Saxelin, 1921.
* Maanviljelijämiestä esittävä veistos, Into Saxelin, 1921.Maanviljelijämiestä esittävä veistos, Into Saxelin, 1921.

Lähteet
-------

1. ↑  Maalaisten talon julkisivuveistokset *HAM*. Viitattu 19.7.2022. [vanhentunut linkki]
2. ↑  Maaseudun Tulevaisuus siirtyy pysyvästi etätöihin ympäri Suomen – "Hieno ratkaisu", suitsuttaa ministerikin *Suomenmaa*. Viitattu 19.7.2022.
3. ↑  MT siirtyy pysyvästi pois Helsingin toimituksestaan – "On vain töitä, joita tehdään työntekijöiden asuinpaikkakunnista riippumatta" *Maaseudun Tulevaisuus*. Viitattu 19.7.2022.
4. ↑  Kurjien kappeli *Antiikki & Design*. Viitattu 19.7.2022.
5. ↑  Historia *Helsingin Vieraskoti*. Viitattu 19.7.2022.
6. 1 2 3 4  Maalaistentalo pursuaa uskomattomia tarinoita: Kahvitauoista ei tingitty edes pommituksia paossa kellarissa – "Se oli ainoa kerta kun join siellä kahvia ilman konjakkia" *Maaseudun Tulevaisuus*. Viitattu 19.7.2022.
7. 1 2 3  Monen hyvän idean yritys- ja järjestöhautomo *Osuustoimintakeskus Pellervo*. Viitattu 19.7.2022.
8. ↑  Simonpaino *Finna*. Viitattu 19.7.2022.
9. ↑  Maalaisten talo; Simonkatu 6; Helsinki *Helsingin Kaupunginmuseo*. Viitattu 19.7.2022. [vanhentunut linkki]